Document ID: 31984R2056

*****
ΚΑΝΟΝΙΣΜΟΣ (ΕΟΚ) αριθ. 2056/84 ΤΟΥ ΣΥΜΒΟΥΛΙΟΥ
της 16ης Ιουλίου 1984
για την πέμπτη τροποποίηση του κανονισμού (ΕΟΚ) αριθ. 355/79 περί των γενικών κανόνων για την περιγραφή και την παρουσίαση οίνων και γλευκών σταφυλής
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1208/84 (2), και ιδίως το άρθρο 54 παράγραφος 1,
την πρόταση της Επιτροπής,
Εκτιμώντας:
ότι ο κανονισμός (ΕΟΚ) αριθ. 355/79 (3), όπως τροποποιήθηκε τελευταία από τον κανονισμό (ΕΟΚ) αριθ. 3685/81 (4), θέσπισε τους γενικούς κανόνες για την περιγραφή και την παρουσίαση των οίνων και των γλευκών σταφυλής·
ότι, επί του παρόντος, η ένδειξη του κτηθέντος αλκοολικού τίτλου κατ' όγκο είναι προαιρετική και ότι ρυθμίζεται από τον κανονισμό (ΕΟΚ) αριθ. 355/79 μόνο για μια μεταβατική περίοδο· ότι, στο άρθρο 3 παράγραφος 3, στο άρθρο 13 παράγραφος 3 και στο άρθρο 30 παράγραφος 4 του εν λόγω κανονισμού, προβλέπεται ότι το Συμβούλιο αποφασίζει, το αργότερο στις 31 Αυγούστου 1983, σχετικά με το κοινό καθεστώς που αφορά την ένδειξη του αλκοολικού τίτλου κατ' όγκο των οίνων, το οποίο εφαρμόζεται μετά από την ημερομηνία αυτή· ότι, εξάλλου, στο άρθρο 6 παράγραφος 3 της οδηγίας 79/112/ΕΟΚ του Συμβουλίου της 18ης Δεκεμβρίου 1979 περί προσεγγίσεως των νομοθεσιών των κρατών μελών σχετικά με την επισήμανση και την παρουσίαση των τροφίμων που προορίζονται για τον τελικό καταναλωτή, καθώς επίσης και τη διαφήμισή τους (5), προβλέπεται ότι το Συμβούλιο καθορίζει, ενδεχομένως, πριν από την παρέλευση προθεσμίας τεσσάρων ετών από την κοινοποίηση της εν λόγω οδηγίας, τους κανόνες επισημάνσεως που αφορούν τον αλκοολικό τίτλο· ότι, προκειμένου να συντονιστεί η εφαρμογή αυτών των κοινοτικών διατάξεων, τροποποίηση των οποίων εξετάζεται επί του παρόντος από το Συμβούλιο, πρέπει να μετατεθεί αργότερα η ημερομηνία που προβλέπεται για την απόφαση του Συμβουλίου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 3 παράγραφος 3 δεύτερο εδάφιο, στο άρθρο 13 παράγραφος 3 δεύτερο εδάφιο και στο άρθρο 30 παράγραφος 4 πρώτο εδάφιο του κανονισμού (ΕΟΚ) αριθ. 355/79, η ημερομηνία «31 Αυγούστου 1983» αντικαθίσταται από την ημερομηνία «31 Δεκεμβρίου 1984».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Ιουλίου 1984.

Labels: 3
17